| Prago |
| --- |
| 
 |
| Estado de conservación |
| En perigoEn perigo |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Actinopterygii |
| Orde: | Perciformes |
| Familia: | Sparidae |
| Xénero: | *Pagrus* |
| Especie: | ***P. pagrus*** |

 |
| Nome binomial |
| '**Pagrus pagrus'**(Linnaeus, 1758) |

O **prago** ou **pargo** (*Pagrus pagrus*, Linnaeus 1758; antes *Sparus pagrus*) é un peixe mariño da familia dos espáridos (Sparidae), propio do Atlántico. O nome procede do grego *Pagrus*, nome do dentón, outra especie da mesma familia.

Morfoloxía
----------

É un peixe de corpo ovalado, alto e comprimido, que pode alcanzar tamaños de ata 91 cm de lonxitude e os 7,72 kg de peso (Fish Base), aínda que os talles habituais son moito máis reducidos, entre 30 e 35 cm. O perfil da cabeza baixa de súpeto desde os ollos á boca. Esta é pequena pero provista dunha potente dentadura formada por numerosos dentes afiados.

Posúe unha aleta dorsal, con 12 radios espiñosos e 10 brandos, e unha anal, con 3 raios espiñosos e 8 brandos. Presenta escamas patentes e é de cor rosada cos flancos prateados e o ventre abrancazado; presenta tamén bandas nos costados de cor amarelenta. A base da cola é abrancazada pero a aleta caudal é dun vermello escuro. As aletas son rosadas ou vermellas.

Semella ó ollomol, pero non ten a mancha negra sobre a aleta pectoral, característica desta especie.

Hábitat e bioloxía
------------------

Dúas robalizas e un prago, cociñados ó forno.
Habita o océano Atlántico (incluíndo o Mediterráneo), entre os paralelos 55º Norte e 43º Sur, desde as Illas Británicas ata a Arxentina, con preferencia polas augas subtropicais. Críase tamén en piscifactorías.

Vive sobre fondos de area e pedras, entre os 20 e os 40 m de profundidade, se ben pode alcanzar os 250 metros.

Aliméntase preferentemente de pequenos crustáceos.

Interese pesqueiro
------------------

As descargas nas lonxas galegas roldan nos últimos anos os 15.000-20.000 kg anuais, cifra que ascendeu a 38.556 kg en 2011.

Sinonimia
---------

Ríos Panisse recolleu para esta especie os nomes de *prago* (ou *pragho*), xunto a *pargo* (ou *pargho*); tamén o diminutivo *pragueta* (e *pragheta*). Outras denominacións locais son *maceta* e *machote*, que explica como posible deformación popular de *mazote*, un dos nomes da dourada, da mesma familia; e *testuda* e *testudo* (en Muros e Mogor, Marín, respectivamente), en alusión ó abrupto perfil da cabeza.

Notas
-----

1. ↑  Definicións no *Dicionario da Real Academia Galega* e no Portal das Palabras para *Prago*.
2. ↑  Forma menos recomendada no DRAG.
3. ↑  Plataforma Tecnolóxica da Pesca Arquivado 29 de novembro de 2010 en Wayback Machine. *Pesca de Galicia.com*.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Prago*** |

|  |  |
| --- | --- |
|  | Vexa a entrada do Galizionario acerca de  ***Prago*** |

### Bibliografía

* DIRECCIÓN XERAL DE FORMACIÓN PESQUEIRA: *Guía do consumidor de peixe fresco*. Xunta de Galicia 1999.
* RÍOS PANISSE, M. Carmen: *Nomenclatura de la flora y fauna marítimas de Galicia (Invertebrados y peces)*. *Anejo* 7 (1977) de *Verba*.

### Ligazóns externas

* Ficha FishBase

|  |  |
| --- | --- |
| Control de autoridades | 
* Wd: Q946838
* GEC: 0128880

 |

|  |  |
| --- | --- |
| Identificadores taxonómicos | 
* ADW: Pagrus\_pagrus
* DORIS: 379
* EUNIS: 124295
* FishBase: 1756
* GBIF: 5210913
* iNaturalist: 108196
* IRMNG: 10570193
* ITIS: 169207
* IUCN: 15873
* NBN: NHMSYS0020442445
* NCBI: 8173
* Plazi: ID
* TAXREF: 69660
* WoRMS: 127063
* ZooBank: ID

 |

|  |  |
| --- | --- |
| Identificadores | 
* UMLS: C0329132
* UNII: ZJG5L0ITNM

 |